
Абхъаз зауэм хэкIуэдахэр ягу къагъэкIыж
Абхъаз. ШыщхьэуIум и 14-м илъэс 25-рэ ирикъуащ Куржым и дзэхэр Абхъазым зэрытеуэрэ. 1992 гъэм зауэр къыщыхъеям и етIуанэ махуэм щыщIэдзауэ абы кIуащ абхъаз лъэпкъым дэIэпыкъуну хуейхэр. Абыхэм ящыщу а зауэм хэкIуэдахэм я фэеплъ махуэщ шыщхьэуIум и 15-р. Абы теухуа пэкIу щекIуэкIащ Гудаутэ.
— Илъэс 25-рэ ипэкIэ Абхъазым гуауэшхуэ къытегуплIат. Куржым и Къэрал советым и дзэхэм абхъаз лъэпкъымрэ абы и щэнхабзэмрэ ягъэкIуэдыну ди лъахэм щызэхаублат зауэ гуащIэ. А зэман гугъум дахъумэну къыткъуэувахэм фIыщIэ ин яхудощI. Ди жагъуэ зэрыхъущи, а зауэм хэкIуэдащ цIыху 2700-м щIигъу, абыхэм ящыщу 290-р Кавказ Ищхъэрэм, Урысей Ипщэм, абхъаз-адыгэ хэхэсхэр щыпсэу нэгъуэщI къэралхэм, Осетие Ипщэм, Приднестровьем къикIат. Ахэр дэ зэи тщыгъупщэнукъым, — жиIащ Абхъазым и президент Хаджимбэ Рауль.
Абы къызэрыхигъэщащи, Абхъазым и цIыхухэм я гур къызэригъэгъуэтыжат къакъуэувэну хуейхэр къызэрыкIуэр къыщащIэм, я зауэлIхэр къызэщIиIэтат, фIым щыгугъыу.
1992 — 1993 гъэхэм Абхъазым щекIуэкIа зауэм лъэпкъыр яхъумэу хэтахэм я махуэм теухуа пэкIум, хэкIуэдахэм я фэеплъым деж удз гъэгъахэр щызыгъэтIылъахэм яхэтащ республикэм и унафэщIхэмрэ хьэщIэхэмрэ.
ЕджапIэщIэхэр, спорт IуэхущIапIэщIэхэр
Къэрэшей-Шэрджэс. Республикэм и Iэтащхьэ Темрезов Рашидрэ Правительствэм и УнафэщI Уэз Аслъэнрэ иджыблагъэ ирагъэкIуэкIа зэIущIэм щытепсэлъыхьащ республикэм и социально-экономикэ зыужьыныгъэм теухуауэ мы махуэхэм екIуэкI Iуэхухэм.
Уэз Аслъэн зэрыжиIамкIэ, Къэрэшей-Шэрджэсым и еджапIэхэмрэ зи школ кIуэгъуэ мыхъуахэм я IуэхущIапIэхэмрэ гъэ еджэгъуэщIэм хуэхьэзырщ. ФокIуадэм и 1-м Къарэ-Пагуэ къуажэм къыщызэIуахынущ еджакIуи 140-м хуэщIа школ, сабий 40 зыщIэхуэн сад. Апхуэдэуи сабий садхэр къыщызэIуахынущ Икон-Хьэлъкъ къуажэм сабий 200-м, Инжыдж ЦIыкIу — 300-м хуэщIауэ. Учкекени щатынущ иджыри зы сабий садыщIэ, цIыкIу 200 щIэхуэну. Ботэщей лэжьэн щыщIидзэнущ физкультурэ-узыншагъэр щрагъэфIакIуэ IуэхущIапIэщIэм.
Республикэм и Iэтащхьэм Правительствэм и УнафэщIым къалэн щищIащ ухуэныгъэщIэхэр лэжьакIуэхэмкIэ, зыхуеину Iэмэпсымэхэмрэ хьэпшыпхэмкIэ нэщIысауэ къызэгъэпэщыным и нэIэ тригъэтыну.
Республикэм и унафэщIхэм къабгъэдэкI тыгъэ
Адыгей. Республикэм и Iэтащхьэм и къалэнхэр зыгъэзащIэ КъумпIыл Мурат и жэрдэмкIэ, щIыналъэм щызэхаублэжащ «Подарок первокласснику» Iуэхур.
мы гъэм япэ классым кIуэну сабийхэм а Iуэхум хиубыдэу иратынущ зэреджэ-зэрытхэ хьэпшыпхэр. Республикэ бюджетым абы хухихащ сом мелуани 9.
Сабийхэм зэрегуэпэнум хэлъынущ тетрадхэр, альбом, ручкэхэмрэ къэрэндащхэмрэ, краскэхэр, нэгъуэщIхэри. Хьэпшып 26-рэ къызэщIеубыдэ школакIуэ нэхъыщIэхэм хуагъэхьэзырам.
Апхуэдэуи, япэ классым кIуэну дэтхэнэми хуагъэхьэзыращ дневник. Абы и япэ напэкIуэцIи 8-м къыщыгъэлъэгъуащ республикэм, лъэпкъ фащэхэм, тхыпхъэщIыпхъэхэм, къэрал дамыгъэхэм, Адыгейм и щэнхабзэм ехьэлIа нэгъуэщI куэдми теухуа тхыгъэ кIэщI.
Мы гъэ еджэгъуэщIэм республикэм япэ классым кIуэнущ сабий 6100-рэ.
УЭРДОКЪУЭ Женя.
